# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Lleihau llwyth gwaith a biwrocratiaeth ar gyfer staff addysg** |
| **DYDDIAD**  | **21 Hydref 2024** |
| **GAN** | **Lynne Neagle AS, Ysgrifennydd y Cabinet dros Addysg** |

Ym mis Tachwedd 2023 gwnaeth fy rhagflaenydd ddatganiad yn rhoi diweddariad ar yr ymdrechion i leihau llwyth gwaith a biwrocratiaeth i staff addysg. Rwyf am roi gwybod i'r aelodau am y cynnydd a wnaed ers hynny.

Dechreuwyd defnyddio trefniadau wedi'u hailffocysu a'u hailstrwythuro ddechrau 2024, wrth sefydlu'r Grŵp Cydlynu Llwyth Gwaith Strategol. Mae aelodaeth y Grŵp yn cynnwys rhanddeiliaid allweddol a chynrychiolwyr o bob rhan o'r system. Mae ei gylch gwaith yn cynnwys darparu adolygiad strategol o gynnydd i'r Fforwm Partneriaeth Gymdeithasol Ysgolion. Yn sail i'r Grŵp Strategol mae tri gweithgor sy'n canolbwyntio ar gyllid; adrodd ac ymgysylltu; a datblygu a gweithredu polisi. Mae'r gweithgorau hyn yn cynnwys cynrychiolwyr ar ran undebau addysg a phartneriaid gwella ysgolion, ac yn cael eu cadeirio'n annibynnol ganddynt.

Mae’r Gweithgor Cyllid wedi bod yn canolbwyntio ar symleiddio’r mecanweithiau ar gyfer darparu cyllid i ysgolion. Dros y flwyddyn ddiwethaf rydym wedi symleiddio prosesau monitro a gwerthuso ein grantiau i leihau'r llwyth gwaith sy'n gysylltiedig ag adrodd. Mae adroddiadau wedi gostwng o tua 50 yn 2022-23 i ddim ond 8 yn y flwyddyn ariannol bresennol. Bydd hyn yn arwain at ostyngiad sylweddol yn y pwysau llwyth gwaith ar awdurdodau lleol ac ysgolion. Gellir gweld canlyniad hyn yn nyfarniadau grantiau'r flwyddyn bresennol, lle rydym wedi symleiddio'r cyllid sydd ar gael i awdurdodau lleol ac ysgolion yn unol â blaenoriaeth y llywodraeth i godi safonau. Cyn hyn, darperid cyllid drwy grantiau amrywiol, a châi tua 20 o ffrydiau ariannu gwahanol eu dyroddi i nifer o dderbynwyr. Er mwyn symleiddio trefniadau cyllido cenedlaethol a lleihau'r baich biwrocrataidd, mae pob grant yn cael ei ddyroddi bellach i awdurdodau lleol, gan gynnwys y Grant Gwella Addysg a'r Grant Consortia Rhanbarthol. Mae gwaith pellach ar symleiddio’r trefniadau cyllido yn rhan o’r Adolygiad o Gyllido Ysgolion.

O dan y Gweithgor Adrodd ac Ymgysylltu, mae'r holl bartneriaid wedi rhannu eu gofynion adrodd eu hunain yn rhagweithiol i helpu'r gweithgor i ganolbwyntio ar feysydd blaenoriaeth uchel ar gyfer newid. Cynhaliwyd trafodaethau â phartneriaid ar ofynion adrodd statudol ar gyfer ysgolion, yr Adroddiad Datblygu Ysgol ac Adroddiadau’r Llywodraethwyr, yn ogystal â cheisiadau adrodd gan awdurdodau lleol ac o fewn ysgolion. Mae'r camau sy'n dod i’r amlwg yn canolbwyntio ar ddarparu eglurder am y ceisiadau a dileu dyblygiadau. Wrth i'r grŵp symud i gyfeiriad gwella ansawdd yr ymgysylltu rhwng ysgolion, awdurdodau lleol a Llywodraeth Cymru, yn ogystal ag oddi mewn iddynt, bydd yn datblygu egwyddorion y cytunir arnynt ar gyfer ymgysylltu ac adrodd cadarnhaol. Nod y gwaith hwn yw hwyluso diwylliant sy'n galluogi egwyddorion ymddiriedaeth a chydweithio, a nodir yn y Rhaglen Partneriaeth Gwella Ysgolion, i dyfu. Rwy’n disgwyl i’r trefniadau newydd ar gyfer gwella ysgolion fod yn llai beichus ac yn fwy effeithiol i awdurdodau lleol, athrawon ac arweinwyr.

Mae’r gwaith o dan y Gweithgor Datblygu a Gweithredu Polisi yn cynnwys cynnydd o ran asesiadau o’r effaith ar lwyth gwaith. Ers 2023, mae cynnydd pendant wedi'i wneud o ran ymgorffori asesiad o bolisïau newydd a diwygiedig ar draws ystod o feysydd, megis yr Hawl i Ddysgu 14-16. Wrth symud ymlaen bydd yn cynnwys datblygiadau polisi fel Bil y Gymraeg ac Addysg (Cymru), newidiadau i gymwysterau a chyflwyno'r Siarter Llwyth Gwaith a Llesiant newydd. Mae Grŵp Cyfeirio Athrawon hefyd wedi'i sefydlu, ac mae'n cynnwys athrawon dosbarth a chynorthwywyr addysgu. Mae'r Grŵp eisoes wedi amlygu rhai materion allweddol, megis dulliau mwy hyblyg o weithio, cefnogi athrawon i fynd i'r afael ag ymddygiad mewn ysgolion ac edrych ar oblygiadau llwyth gwaith marcio a dulliau asesu eraill.

Mae Estyn wedi parhau i weithio gyda'i phartneriaid i egluro disgwyliadau ynghylch llwyth gwaith a pharatoi cyn arolygiad. Mewn partneriaeth ag undebau llafur addysgol, mae wedi datblygu ymgyrch ar y cyfryngau i rannu'r negeseuon hyn ac i herio'r mythau sy'n aml yn codi ynghylch ei gwaith arolygu a'i disgwyliadau o ddarparwyr. Mae gwaith Estyn gydag awdurdodau lleol ynghylch cefnogi ysgolion mewn categori statudol yn dilyn arolygiad yn helpu i sicrhau bod cysylltiad agosach rhwng cynllun gweithredu ôl-arolygiad yr ysgol a datganiad gweithredu'r awdurdod lleol.

Mae'r canllawiau adolygu datblygiad proffesiynol (a elwid gynt yn rheoli perfformiad) wedi'u cyhoeddi yn dilyn ymgysylltu ag ymarferwyr a phartneriaid allweddol. Mae'r canllawiau'n sicrhau bod y trefniadau yn gyson â datblygiadau mewn gwella ysgolion a dysgu proffesiynol a'i nod yw cefnogi'r proffesiwn i wynebu'r heriau presennol a sicrhau bod pob dysgwr yn cyflawni ei botensial. Bydd ysgolion yn gallu troi at y canllawiau diwygiedig ar adeg gyfleus ac yn y ffordd sydd fwyaf effeithiol iddyn nhw.

Rwyf hefyd yn gwrando ar adborth y gweithlu ynghylch pwysau yn sgil y diwygiadau ADY. Rwyf wedi nodi’r camau rydym yn eu cymryd ar hyn mewn [Datganiad Ysgrifenedig](https://www.llyw.cymru/datganiad-ysgrifenedig-gweithredu-i-adolygu-gwellar-ffordd-y-mae-diwygiadau-anghenion-dysgu), gan gynnwys cydnabod rôl bwysig Cydlynwyr ADY drwy [dderbyn argymhellion](https://www.llyw.cymru/datganiad-ysgrifenedig-adroddiad-ac-argymhellion-corff-adolygu-cyflogau-annibynnol-cymru-0) pumed adroddiad Corff Adolygu Cyflogau Annibynnol Cymru.